b"\n_START_ARTICLE_\nBaikalo\xe2\x80\x93Am\xc5\xabro magistral\xc4\x97\n_START_SECTION_\nBendrieji magistral\xc4\x97s bruo\xc5\xbeai\n_START_PARAGRAPH_\nBaikalo-Am\xc5\xabro magistralei priskiriami ir dar Stalino laikais pastatyti gele\xc5\xbeinkelio ruo\xc5\xbeai \xc4\xaf vakarus nuo Tai\xc5\xa1eto link Transsibiro ir rytuose link Ramiojo vandenyno prie Sovetskaja Gavan\xc4\x97s. Su jais magistral\xc4\x97s ilgis yra 4280\xc2\xa0km. Ruo\xc5\xbeas yra daugiausia vienkelis. Dvikelis gele\xc5\xbeinkelis driekiasi nuo Tai\xc5\xa1eto iki tilto per Len\xc4\x85 prie Ust Kuto (787\xc2\xa0km, i\xc5\xa1skyrus Kor\xc5\xa1unicos tunel\xc4\xaf), blokuojamasis postas 1084\xc2\xa0km\xc2\xa0\xe2\x80\x93 Ni\xc5\xben\xd0\xb5angarskas (6 km), Kasankanas\xc2\xa0\xe2\x80\x93 Severomuiskas (11 km), Mururinas\xc2\xa0\xe2\x80\x93 \xc4\x8canai (54 km) ir Tynda\xc2\xa0\xe2\x80\x93 Bestu\xc5\xa1evas (26 km). Be to, yra aplinkkelis krovininiams traukiniams prie Naujojo Urgalo. Gele\xc5\xbeinkelio ruo\xc5\xbeas yra paruo\xc5\xa1tas ir antrojo kelio statybai. Vakarin\xc4\x97 magistral\xc4\x97s atkarpa nuo Tai\xc5\xa1eto iki Taksimo yra elektrifikuota (1469 km). Ypa\xc4\x8d krovininiai traukini\xc5\xb3 s\xc4\x85statai d\xc4\x97l sud\xc4\x97tingo reljefo ir i\xc5\xa1 dalies pasenusios technikos yra traukiami dviguba arba triguba trauka._NEWLINE_Prie Tyndos BAM kerta Am\xc5\xabro-Jakutijos (AJAM) magistral\xc4\x97, kuri t\xc4\x99siasi nuo Transsibo gele\xc5\xbeinkelio (Bamovskajos stoties, 7273 magistral\xc4\x97s kilometras) per Nerjungrio kalnakasybos rajon\xc4\x85 \xc4\xaf \xc5\xa1iaur\xc4\x99 Jakutsko kryptimi ir kol kas baigiasi Tomote prie Aldano. Pradin\xc4\x97 atkarpa Bamovskaja-Nerjungris \xc5\xa1iame ruo\xc5\xbee dar vadinama \xe2\x80\x9eMa\xc5\xbeuoju BAM\xe2\x80\x9c._NEWLINE_BAM statyba rei\xc5\xa1k\xc4\x97 ne tik region\xc4\x85 sujungian\xc4\x8di\xc4\x85 linij\xc4\x85, bet demografin\xc4\xaf bei ekonomin\xc4\xaf iki \xc5\xa1iol beveik u\xc5\xbedaro regiono prijungim\xc4\x85. Buvo tikimasi ne tik labiau ekonomi\xc5\xa1kai sujungti rytin\xc4\x99 ir vakarin\xc4\x99 \xc5\xa1alies dal\xc4\xaf, bet ir pagerinti tarptautinius santykius, pirmiausia su Japonija. D\xc4\x97l to \xc5\xa1alia gyvenvie\xc4\x8di\xc5\xb3 ir gele\xc5\xbeinkelio pirmiausia tur\xc4\x97jo b\xc5\xabti sukurta pramon\xc4\x97, kuri tur\xc4\x97jo tiekti gaminius ir energij\xc4\x85 gyvenviet\xc4\x97ms, gele\xc5\xbeinkeliui, keli\xc5\xb3 statybai ir kt. Dar giliau \xc5\xbevelgiant BAM buvo pastatytas d\xc4\x97l strategini\xc5\xb3 prie\xc5\xbeas\xc4\x8di\xc5\xb3. BAM dalinai tur\xc4\x97jo pakeisti \xc5\xa1alia Kinijos sienos praeinan\xc4\x8di\xc4\x85 Transsibiro magistral\xc4\x99, kuri gali nukent\xc4\x97ti esant konfliktams d\xc4\x97l sien\xc5\xb3.\n_START_SECTION_\nPirmieji planai ir statyb\xc5\xb3 prad\xc5\xbeia\n_START_PARAGRAPH_\nPirmuosius techninius transporto planus sujungti Baikalo-Am\xc5\xabro region\xc4\x85 XIX a. prad\xc5\xbeioje paruo\xc5\xa1\xc4\x97 \xc4\xaf Sibir\xc4\x85 i\xc5\xa1tremti dekabristai. Po pirm\xc5\xb3j\xc5\xb3 tyrim\xc5\xb3 ir plan\xc5\xb3 1920\xe2\x80\x931930\xc2\xa0m. 1937\xc2\xa0m. i\xc5\xa1leistas oficialus statyb\xc5\xb3 prad\xc5\xbeios \xc4\xafsakymas ir prad\xc4\x97ti grandioziniai darbai. Pirmoji magistral\xc4\x97s atkarpa buvo atidaryta tais pa\xc4\x8diais metais, minint Spalio revoliucijos dvide\xc5\xa1imt\xc4\x85sias metines._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 tiesimo darbai buvo sustabdyti, o kai kurie gele\xc5\xbeinkelio ruo\xc5\xbeai netgi demontuoti, nes jie b\xc5\xabtinai buvo reikalingi gele\xc5\xbeinkelio Kazan\xc4\x97-Uljanovskas-Saratovas-Stalingradas statybai. \xc5\xa0ia gele\xc5\xbeinkelis tur\xc4\x97jo apr\xc5\xabpinti Raudon\xc4\x85j\xc4\x85 armij\xc4\x85 Stalingrado m\xc5\xab\xc5\xa1io metu._NEWLINE_Po Antrojo pasaulinio karo gele\xc5\xbeinkelio statybos, nors ir ma\xc5\xbeesn\xc4\x97mis apimtimis, t\xc4\x99s\xc4\x97si. Taip buvo beveik pabaigtas beveik dviej\xc5\xb3 kilometr\xc5\xb3 ilgio Sichote Alinio tunelis. Po Stalino mirties darbai prakti\xc5\xa1kai sustojo. Min\xc4\x97tas tunelis buvo apleistas, pabaigta rytin\xc4\x97 atkarpa nuo Komsomolsko \xc4\xaf \xc5\xa1iaur\xc4\x97s vakarus buvo naudojama tik kaip priva\xc5\xbeiuojamasis kelias medienai atsigabenti._NEWLINE_Ketvirtajame ir penktajame XX a. de\xc5\xa1imtmetyje statyti BAM buvo atgabenta didelis kiekis kalini\xc5\xb3. \xc5\xa0iam tikslui netgi buvo \xc4\xafkurtas specialus GULAG'o padalinys BAM\xe2\x80\x99lagas, su atraminiu punktu ir valdyba Svobodnoje prie Transsibiro.\n_START_SECTION_\nKriz\xc4\x97\n_START_PARAGRAPH_\nNuo 1980 met\xc5\xb3 vidurio BAM projektas prad\xc4\x97tas vertinti vis labiau kriti\xc5\xa1kai. Statybos buvo pagr\xc4\xafstos tiek kariniais, tiek ekonominiais reikalais. Kadangi d\xc4\x97l kriz\xc4\x97s, o v\xc4\x97liau ir TSRS gri\xc5\xabties, nebuvo \xc4\xafgyvendinti kalnakasybos bei pramon\xc4\x97s projektai BAM regione, iki pat de\xc5\xa1imtojo de\xc5\xa1imtme\xc4\x8dio pabaigos magistral\xc4\x97 buvo ma\xc5\xbeai naudojama. Gele\xc5\xbeinkelio linija buvo nuostolinga ir buvo \xc4\xafvertinta kaip nepasiteisinusi investicija. Keleivi\xc5\xb3 traukini\xc5\xb3 iki \xc5\xa1iandien n\xc4\x97ra daug, nes teritorija, kuria eina magistral\xc4\x97, yra retai gyvenama (pavyzd\xc5\xbeiui, ruo\xc5\xbeu nuo Tyndos iki Komsomolsko kasdien va\xc5\xbeiuoja tik vienas tolimojo susisiekimo traukinys). 1996\xc2\xa0m. buvo likviduota vienintel\xc4\x97 BAM valdytoja \xc4\xafmon\xc4\x97 \xe2\x80\x9eBaikalo-Am\xc5\xabro magistral\xc4\x97\xe2\x80\x9c: vakarin\xc4\x97 gele\xc5\xbeinkelio atkarpa iki ma\xc5\xbedaug \xc4\x8can\xc5\xb3 (Irkutsko srities teritorijoje, Buriatijos respublikoje ir U\xc5\xbebaikal\xc4\x97s kra\xc5\xa1te) buvo perduota \xe2\x80\x9eRyt\xc5\xb3 Sibiro gele\xc5\xbeinkeliams\xe2\x80\x9c. Likusi dalis (Jakutijos teritorijoje, Am\xc5\xabro ir Chabarovsko regionuose) buvo perleista \xe2\x80\x9eTolim\xc5\xb3j\xc5\xb3 Ryt\xc5\xb3 gele\xc5\xbeinkeliams\xe2\x80\x9c. Vis dar atsirasdavo nerimaujan\xc4\x8di\xc5\xb3, kad magistral\xc4\x97 gali b\xc5\xabti u\xc5\xbedaryta ar toki\xc5\xb3, kurie reikalavo ruo\xc5\xbe\xc4\x85 demontuoti.\n_START_SECTION_\nMagistral\xc4\x97 \xc5\xa1iandien\n_START_PARAGRAPH_\nAugant \xc5\xbealiav\xc5\xb3 paklausai paskutiniais metais, o kartu ir Rusijos ekonomikai, kartu auga ir transporto srautai. Prad\xc4\x97ti \xc4\xafgyvendinti dar XX a. a\xc5\xa1tuntajame de\xc5\xa1imtmetyje sukurti nauding\xc5\xb3j\xc5\xb3 i\xc5\xa1kasen\xc5\xb3 gavybos planai: prad\xc4\x97ti eksploatuoti Udonskojos (Udokano) ir \xc4\x8cineiskoj\xc4\x97s (\xc4\x8cinos) r\xc5\xabd\xc5\xb3 telkiniai Naujojoje \xc4\x8caroje, taip taip vienas did\xc5\xbeiausi\xc5\xb3 Eurazijos angli\xc5\xb3 gavybos telkini\xc5\xb3 Eglinskoje (Elga), kurio atsargos vertinamos 2,1 milijardo ton\xc5\xb3, pietry\xc4\x8di\xc5\xb3 Jakutijoje. D\xc4\x97l to buvo pastatyti arba prad\xc4\x97ti statyti daugiau nuo BAM prasidedan\xc4\x8di\xc5\xb3 priva\xc5\xbeiuojam\xc5\xb3j\xc5\xb3 keli\xc5\xb3._NEWLINE_2002\xc2\xa0m. 320\xc2\xa0km ilgio priva\xc5\xbeiuojamojo kelio nuo BAM stoties Ulako, esan\xc4\x8dios \xc4\xaf vakarus nuo Sejos per\xc4\x97jos, Am\xc5\xabro srities \xc5\xa1iaur\xc4\x97s vakaruose, \xc4\xaf Eglinskoj\xc4\x97 statybos darbai d\xc4\x97l finansavimo problem\xc5\xb3 buvo sustabdyti. Vis d\xc4\x97lto 2007\xc2\xa0m. spalio m\xc4\x97n. kalnakasybos \xc4\xafmon\xc4\x97 \xe2\x80\x9eMechel\xe2\x80\x9c u\xc5\xbe 2,3 milijardo doleri\xc5\xb3 nupirko angli\xc5\xb3 telkin\xc4\xaf ir kartu nebaigt\xc4\x85 statyti gele\xc5\xbeinkelio keli\xc4\x85. \xc4\xae projekt\xc4\x85 ketina investuoti ir japon\xc5\xb3 Sumitomo grup\xc4\x97. 2008\xc2\xa0m. vasario 15 d. buvo atnaujinti gele\xc5\xbeinkelio tiesimo darbai, kuriems 1 milijard\xc4\x85 doleri\xc5\xb3 skyr\xc4\x97 Mechel grup\xc4\x97. Darb\xc5\xb3 pabaiga ir angli\xc5\xb3 gavybos prad\xc5\xbeia numatoma 2010 metais. Gele\xc5\xbeinkelio kelio profilis \xc5\xa1ioje vietov\xc4\x97je yra labai sud\xc4\x97tingas, nes jis tur\xc4\x97s kirsti apie 2000\xc2\xa0m auk\xc5\xa1\xc4\x8dio Stano kalnyn\xc4\x85. D\xc4\x97l to reik\xc4\x97s pastatyti 194 tiltus._NEWLINE_Be to, BAM, gabenant konteinerius nuo Ramiojo vandenyno \xc4\xaf Europ\xc4\x85, tur\xc4\x97t\xc5\xb3 \xc4\xafsitvirtinti kaip alternatyvus kelias Transsibiro gele\xc5\xbeinkeliui. Ta\xc4\x8diau tam vis dar trukdo tai, kad ruo\xc5\xbeas yra vienkelis. Be to, rytin\xc4\x97je magistral\xc4\x97s dalyje yra ma\xc5\xbeai priva\xc5\xbeiuojam\xc5\xb3j\xc5\xb3 (atsi\xc5\xa1akojan\xc4\x8di\xc5\xb3) keli\xc5\xb3. Vis daugiau \xc5\xa1nekama apie magistral\xc4\x97s pailginim\xc4\x85 iki Sachalino salos ar netgi Japonijos (statant tilt\xc4\x85 arba kasant tunel\xc4\xaf). \xc5\xa0ie samprotavimai ekonomi\xc5\xa1kai kol kas yra nerealizuojami. Taip, pavyzd\xc5\xbeiui, protarpiais vykdyta (apie 2003\xc2\xa0m.) ir dar Stalino laikais prad\xc4\x97ta tunelio statyba \xc4\xaf Sachalino sal\xc4\x85, kitaip tariant prijungiamieji keliai, \xc5\xa1iuo metu sustabdyta. Valstyb\xc4\x97 i\xc5\xa1 pana\xc5\xa1i\xc5\xb3 projekt\xc5\xb3 pasitrauk\xc4\x97, o privat\xc5\xabs investuotojai kol kas n\xc4\x97ra suinteresuoti \xc5\xa1iomis statybomis. Gele\xc5\xbeinkeli\xc5\xb3 permontavimas \xc4\xaf pla\xc4\x8diuosius Sachalino saloje (joje gele\xc5\xbeinkeliai yra 1067\xc2\xa0mm plo\xc4\x8dio) pama\xc5\xbeu vyksta."